**Териториално статистическо бюро - Югоизток**

Отдел „Статистически изследвания - Сливен“

**НАЕТИ ЛИЦА И СРЕДНА БРУТНА РАБОТНА ЗАПЛАТА В ОБЛАСТ СЛИВЕН ПРЕЗ ПЪРВОТО ТРИМЕСЕЧИЕ НА 2025 ГОДИНА**

По предварителни данни на Националния статистически институт **броят на наетите лица** по трудово и служебно правоотношение в област Сливен към края на март 2025 г. се увеличава с 1.0 хил., или с 2.6%, спрямо края на декември 2024 г., като достига 37.5 хиляди (виж фиг. 1).

**Фиг. 1. Наети лица по трудово и служебно правоотношение в област Сливен към края на декември 2024 и март 2025 г. по икономически дейности**

Спрямо края на четвъртото тримесечие на 2024 г. наетите лица в обществения сектор се увеличават с 0.1% (достигат до 12.2 хил.), а в частния сектор - с 3.9% (достигат до 25.3 хил.).

Спрямо края на декември 2024 г. най-голямо намаление на наетите лица по трудово и служебно правоотношение в абсолютна стойност е регистрирано в икономическите дейности „Административни и спомагателни дейности“, „Финансови и застрахователни дейности“ и „Търговия; ремонт на автомобили и мотоциклети“. Най-голямо увеличение на наетите лица се наблюдава в икономическите дейности: „Строителство“, „Преработваща промишленост“ и „Хуманно здравеопазване и социална работа“.

В края на март 2025 г. броят на наетите лица по трудово и служебно правоотношение в област Сливен се увеличава с 0.5% в сравнение със същия период на предходната година. В обществения сектор наетите се увеличават с 2.1%, а в частния сектор намаляват с 0.3%.

В структурата на наетите лица по икономически дейности най-голям е относителният дял на наетите по трудово и служебно правоотношение в дейностите „Преработваща промишленост“ - 26.0%, „Търговия; ремонт на автомобили и мотоциклети“ - 15.2% и „Хуманно здравеопазване и социална работа“ - 12.8%.

В област Сливен **средната брутна месечна работна заплата** през първото тримесечие на 2025 г. е 1 756 лв., при 2 443 лв. средна за страната.

**Фиг. 2. Средна брутна месечна работна заплата по тримесечия**

**в област Сливен**

В сравнение с останалите области на страната, по показателя средна брутна месечна работна заплата през първото тримесечие на 2025 г., област Сливен се нарежда на 22-ро място. Най-висока средна работна заплата получават наетите в област София (столица) - 3 386 лв., а най-ниска - в областите Видин - 1 648 лв. и Хасково - 1 635 лева.

През първото тримесечие на 2025 г. средната месечна работна заплата за област Сливен е намаляла спрямо четвъртото тримесечие на 2024 г. с 1.6%, като в обществения сектор средната месечна заплата бележи спад от 11.8% и достига 2 057 лв., а в частния е нараснала с 6.0%, достигайки 1 611 лева.

През първото тримесечие на 2025 г. средната месечна работна заплата за област Сливен нараства с 9.3% в сравнение с първото тримесечие на 2024 година (виж фиг. 2).

Най-висока средна брутна месечна заплата получават наетите в секторите „Финансови и застрахователни дейности“, "Производство и разпределение на електрическа и топлинна енергия и на газообразни горива” и „Държавно управление“.

**Методологични бележки**

Данните са получени от тримесечното Наблюдение на наетите лица, отработеното време, средствата за работна заплата и други разходи за труд, което има за цел да изследва текущото състояние и динамика на основни аспекти на пазара на труда.

Наблюдението е репрезентативно, като се използва стратифицирана случайна извадка от предприятия. Генералната съвкупност се стратифицира по следните критерии: териториален признак - 28 административни области, икономическа дейност по КИД-2008 и размер на предприятието, според броя на наетите лица.

Повече информация и данни за наетите лица, отработеното време, средствата за работна заплата и други разходи за труд са достъпни в Информационна система „Инфостат“ (<https://infostat.nsi.bg/infostat/pages/module.jsf?x_2=93>) и на сайта на НСИ, раздел „Пазар на труда“ (<http://www.nsi.bg/node/3920/>).